Jelenések könyve XXIV.
Tanulságok egy mártírtól

Lekció: Zsolt 75:1–11

Fő gondolat: 

A Jelenések olvasása közben olyan könnyű elfelejtkezni arról, hogy ez a könyv nem kényelemben és nyugalomban keletkezett. János nem egy nyaralóban írta le gondolatait, ahová az alkotásra való koncentrálás miatt vonult el. Még csak nem is egy lelkész dolgozószobája adatott neki, hogy a hét során felkészüljön prédikációjára. Hanem Patmosz börtönszigetén keletkezett ez a könyv, ahová keresztyénsége miatt száműzték. Valószínűleg mindent elvesztett: vagyonát, szabadságát, barátait, családját (ha volt még). János nemcsak írt a szenvedésről, hanem szenvedett is. Mindazok a gondolatok, amelyek a Szentlélek ihletése során kikerültek keze alól, egy olyan szenttől származtak, aki tapasztalta Krisztus követésének árát. Mártír volt, azaz bizonyságtevő. Tudta azt, hogy mit jelent bizonyságot tenni Jézusról. És tudta, hogy olyan keresztyéneknek ír, akik ugyanebben a lelki harcban vannak. Nem magasröptű gondolatokat olvasunk ebben a könyvben, szeretett gyülekezet, hanem Isten által ihletett, saját tapasztalat által megerősített üzenetet. Hús-vér emberektől hús-vér embereknek. Igen, nekünk is. 
Igaz ez a bizonyságtételre is. Hiszen ez, az evangelizáció a mostani részünk fő témája. Az evangelizáció a mi feladatunk is, amint az Jánosé is volt. Az evangelizáció nekünk sem megy könnyen, mint ahogy Jánosnak sem. Ám ebből a részből gyakorlati segítséget nyerhetünk a mindennapi bizonyságtételre nézve. 
A mi feladatunk, hogy az evangéliumot hangosan hirdessük
Először is azzal szembesülünk, hogy az evangélium hirdetése a mi feladatunk. Az első látomásában egy angyalt látunk repülni, akinél az örökkévaló evangélium volt, és hirdette azt a föld lakosainak. Tudom, sokszor szeretnénk, hogy ez valóban így legyen. Hogy mennyből való angyal szólja Isten üzenetét. Milyen jó is lenne, nem? Akkor nekünk nem kellene strapálni magunkat. Neki biztosan hinnének! 
Nem, szeretett testvérek. Isten az evangélium hirdetését e földön nem angyalokra, hanem ránk, emberekre bízta. Igaz, hogy az angyalok mutattak példát: Jézus születésekor vagy itt a Jelenésekben. Ám ez a példa csak megerősíti ezt a feladatunkat.[footnoteRef:1] A gazdag és szegény Lázár példázatában Ábrahám megerősíti a szenvedő gazdagnak, hogy nem az győzi meg az embereket, hogy ha valaki a halottak közül (vagy akár az angyalok közül) jelenik meg. Hanem Isten üzenetét a gyülekezetben vagy barátaik, rokonaik által kell hallaniuk. Isten népe mindig is ezt tette. Naámán szolgálója egy Izráelből elrabolt kislány volt, aki nő is volt, fiatal is volt, rabszolga is volt. Mégis ő volt Isten eszköze abban, hogy Naámán hallja az Istenről szóló örömhírt, és eljusson Elizeushoz. [1:  Gondoljunk arra is, hogy – ez angyali üzenettől eltekintve – a Jelenésekben újra és újra az embereket bízza meg Krisztus a bizonyságtétellel. Pl. Jel 6:9; 10:8-11; 11:7; 12:11.] 

Nem az számít, szeretett testvérem, hogy mennyit tudsz, mennyire ügyesen érvelsz, mennyi tapasztalattal rendelkezel. Hanem csak az számít, hogy ismered-e az Úr Jézust. És ha igen, akkor te vagy „az angyal”, Isten küldötte, hogy az evangéliumot elvidd az emberekhez. 
1930. január 21-én V. György angol király beszédét közvetített a rádió – szerte a világon. A tény, hogy a királyt élőben hallhatták, rengeteg hallgatót vonzott a készülék elé az angolul beszélők közül. Pár perccel a kezdés előtt az épp szolgálatban lévő hangmérnök észrevette, hogy technikai hiba történt, és az Amerikába sugárzó műsor kábele elszakadt, így a kontinens lakói nem hallották a király szavát! A javításra idő már nem volt. Egy váratlan ötlettől vezérelve a mérnök megragadta az elszakadt vezeték két végét, és így saját testén keresztül bezárta az áramkört! A fájdalommal nem törődve a mérnők kitartott, és addig fogta a vezetéket, amíg a király a beszédét be nem fejezte. Az üzenet átjutott a tengeren, a hallgatók nem érzékeltek semmi fennakadást.[footnoteRef:2] [2:  Harold Vidianról van szó: http://odb.org/1997/11/21/the-kings-message/ L. még: Jones, G. C. (1986). 1000 illustrations for preaching and teaching (301. old.). Nashville, TN: Broadman & Holman Publishers. ] 

A bizonyságtétel oldaláról nézve Isten hasonló szerepet bíz ránk. Az ő „adása”, az örök evangélium üzenete szól. Isten kegyelme ebben a bukott világban is jelen van, és a sok istentelenség ellenére is az örök evangélium szól. A mi feladatunk, hogy testünkön keresztül átadjuk ezt az embereknek. Mi vagyunk az ő eszközei. Ha nem mondjuk, nem fogják hallani. Sokszor talán fel sem mérjük, hogy a legtöbb esetben mi vagyunk az evangélium egyetlen szócsöve az ismerőseinkhez. A szomszédod, kollégád, kollégiumi lakótársaid, szüleid vagy gyerekeid környezetében valószínűleg nincs más keresztyén rajtad kívül. Hogyan jut el hozzá az evangélium, ha te nem beszélsz? 
Nézd meg, hogy Isten igéje azt mondja, hogy az evangéliumot hirdették „a föld lakosainak, minden nemzetségnek, törzsnek, nyelvnek és népnek.” Nincs kivétel. Mindenkihez szólnia kell az üzenetnek, ahogy Jézus is megjövendölte: „És Isten országának ezt az evangéliumát hirdetik majd az egész világon, bizonyságul minden népnek.” (Mt 24:14) Nincs tehát kivétel. Nem mondhatod, hogy a főnököd, az undoknak tűnő szomszédod vagy az érdektelen testvéred felé nem kell erőfeszítést tenned. Isten angyala nem volt személyválogató. Te sem lehetsz az.
Az angyalhoz hasonlóan tehát nálad is ott az örökkévaló evangélium, amit át kell adnod, testvérem. Ráadásul hangosan – hiszen az angyal is hangosan mondta Isten üzenetét. A bizonyságtétel célja az evangélium teljes üzenetének eljuttatása. Nem elégedhetünk meg csupán azzal, hogy a környezetünk tudja rólunk, hogy keresztyének vagyunk. Nem elég általános utalásokat tenni, hogy hiszünk Istenben. Hanem a célunk az, hogy a Krisztusról való teljes üzenetet át adjuk – amit a későbbi angyali üzenetek feltárnak. Azt kell megcéloznunk, hogy eljussunk az evangélium szívéig: Krisztus helyettes áldozatáig, a bűneim szörnyűségéig, a Krisztusban való egyedüli megoldásig, a megtérésre való szerető felszólításig. Nem a félelemnek, a bizonytalanságnak, a kényelmességnek van itt az ideje. Hanem azt kell tudatosítanod, hogy te is Isten „angyala”, küldötte vagy, hogy bátran, hangosan hirdesd az evangéliumot. Természetesen nem érzéketlenül. Nem erőszakosan. Nem úgy, hogy nem figyelsz a másikra, és nem hallgatod meg őt. Nem úgy, hogy nem figyelsz a szeretetre, türelemre, a másiknak való segítségre. Nem lerohannod vagy lekiabálnod kell a másikat. Ám a lélekmentés folyamatában bátraknak és céltudatosaknak kell lenni. Kitartani addig, amíg az üzenet testünkön keresztül át nem jut a másik félhez.
Az evangélium az Istennek való teljes odaadásról szól
Térjünk rá az üzenetre, amit az angyalok hirdettek. Másodszor azt láthatjuk, hogy Isten evangéliuma teljes odaadásra szólít fel: „7és hangosan ezt mondta: Féljétek Istent, és adjatok neki dicsőséget, mert eljött ítéletének órája, és imádjátok azt, aki teremtette a mennyet, a földet, a tengert és a vizek forrásait.” 
Három felszólítás: féljétek Istent! Adjatok neki dicsőséget! Imádjátok őt! E felszólítások lényege az Istennek való teljes behódolás. Az, hogy ismerjük el Istent a mindennek: Teremtőnknek, Megváltónknak és Bíránknak. Az ő kezében van az életünk Létezésünk kezdete és vége benne van. Ő a korlátlan Úr, a mindenható király. És nekünk teljesen be kell hódolnunk neki. Mindent, 100%-osan át kell neki adnunk.
Az evangélium sosem kis vagy könnyű változást kért. Hanem az egész életünket. Szánjuk oda testünket élő áldozatul – mondta Pál (Róm 12:1). Krisztus szolgái lettünk (Róm 6:22). Gyűlöljünk meg mindent, még saját lelkünket is (Lk 14:26). El kell vesztenünk az életünket Krisztusért (Mk 8:35). Mindezek a szavak rávilágítanak, hogy az evangélium a saját életünkben ugyanúgy, mint a mások felé hirdetett üzenetben Krisztusnak való teljes odaadást kér. Isten elé való teljes odaborulást, imádatot, és az ő teljes akaratának követését.
Miért hangsúlyozom ezt? Azért, mert a bizonyságtételünkben talán nem mindig világos ez a cél. Talán megelégszünk annyival, hogy beszéljünk Krisztus szeretetéről vagy a kárhozat szörnyűségéről. Ám az talán sokszor hiányzik, hogy keresztyénnek lenni egy Istennek odaszánt, átadott életet jelent; hogy a megtérés az nem csak egy döntés, nem csak Krisztus „elfogadása”, hanem egy teljes életet érintő változás. 
Erre talán azt mondod, hogy így nem lehet evangelizálni! Hogy ez az üzenet, amit az angyal hirdet, nem beszél Isten szeretetéről, Krisztusról, a kegyelemről! Ez igaz. Az angyal üzenete nem fog át mindent. Ám érdekes, hogy Jézus szolgálatának kezdeti üzenete hasonló ehhez[footnoteRef:3]: „elközelített az Isten országa, térjetek meg!” (Mk 1:15). Ez természetesen nem jelenti azt, hogy csak erről kell beszélni. Itt a Jelenések 14-ben, a három angyal üzenetében a hangsúly inkább az evangélium „negatív” üzenetén van: Isten közelgő ítéletén, az örök kárhozaton, a megtérés szükségességén. A jó hír örömteli oldala most inkább a háttérben van. [3:  Érdekes hasonlóság van még az angyali üzenet és Pál és Barnabás lisztrai prédikációja között (vö. ApCsel 14:15).] 

Mindez persze nem jelenti, hogy akkor nekünk is mindig így kell beszélni. Nem arról van szó, hogy csak ezt kell mondani. A lélekmentés egyik nagyon fontos igazsága, hogy az emberek különbözőek, éppen ezért nincs egy módszer, egy stratégia, ahogy az evangéliumot el kell juttatnunk a szívükig. Az egyiknek az adott helyzetben az igazság egyik oldalára van szüksége, mint a másiknak. Sőt, minden ember esetében az evangelizálás egy folyamat. Ahol jó egyensúlyban kell tartanunk az Isten szeretetét és az ő igazságát. Mind a kettőnek ott kell lenni az üzenetünkben. Ám amire figyelmeztet ez a mostani szakasz, hogy ne vizezzük fel az evangéliumot! Krisztus sose kért kevesebbet, mint a teljes életünket. És ez így is van rendjén. Hiszen Krisztus egy olyan király, aki életét adta értünk. Aki jobban szeretett minket a maga életénél. Akinek türelme, kegyelme, szeretete, jósága egy örökkévalóságon keresztül meg tudja dobogtatni a szívünket. Akinek közelsége mindennél drágább, annyira, hogy 12 apostola – János kivételével, aki természetes halállal halt meg – gondolkozás nélkül életüket adta Mesteréért. Igen, ez az a Krisztus, akiről szól az evangélium. Ez az a dicsőséges Krisztus, aki az életünket kéri. Beszélj erről is sokat az embereknek – hogy mennyire drága ő neked! De beszélj arról is, hogy ez a szeretet kötelez. Krisztus szeretete nem súlytalan, hanem az ő önfeláldozó élete és halála megváltoztatja, felforgatja, átalakítja az életedet. 
Az evangélium választásra szólít fel: Krisztus vagy a világ?
És itt érünk el a harmadik üzenethez: az evangéliumban Krisztus választásra szólít fel. A második angyal bejelenti Babilon elestét. A Jelenések szimbolikus nyelvén Babilon természetesen nem az egykori Eufrátesz-parti várost jelenti. Az Ószövetségben Babilon volt a bálványimádás középpontja, annak a birodalomnak a székhelye, amely támadta és rombolta Isten népét. Éppen ezért Babilon lett az istentelen világ jelképe. Az 1. században Róma felelt meg annak, amit Babilon jelképezett. A mai világban más hatalmak. A második angyal pedig hozza Isten üzenetét, hogy Isten megítéli az ellene lázadókat, legyen szó Rómáról vagy a mai hitetlen világról. Az ítélet bizonyos, és Babilon – Jerikó falaihoz hasonlóan – le fog omolni.
A harmadik angyal továbbfűzi ezt az üzenetet: „9…Ha valaki imádja a fenevadat és annak képmását, és felveszi annak bélyegét homlokára vagy kezére, 10az is iszik majd Isten haragjának borából.” Nem csupán e világ bukásáról beszél, hanem arról is, hogy amíg itt élünk, választanunk kell: Krisztus vagy a világ. A Bárány vagy a fenevad. Vagy e világgal azonosulunk gondolkozásunkban, tetteinkben, szavainkban, vagy pedig Krisztushoz igazodunk. Nincs középút. Vagy-vagy.
[bookmark: _GoBack]Vagyis az evangelizálásunk vonatkozásában ez azt jelenti, hogy valamikor el kell jönnie a pillanatnak, amikor a másik előtt világos lesz, hogy az élete nem haladhat abban a mederben, mint eddig. Hogy lesznek dolgok, amikről Krisztus kéri, hogy mondjon le. Lesznek bűnök, amiket meg kell tagadni, bármennyire is a szívéhez nőttek. Igenis választania kell, hogy a világgal halad vagy Krisztussal, ha a kettő ellenkezik.
Emlékszem egy keresőre, akivel beszélgettem. Kifejtettem az evangéliumot, és beszéltem az Isten nagy szeretetéről a bűnösök iránt. De szó esett arról is, hogy a keresztyén élet egy új, Krisztus kezébe letett élet – hálából mindazért, amit kapunk tőle. Amikor a beszélgetés végén visszakérdeztem, azt mondta, hogy fél, hogy ő képes lesz-e erre a változásra. Beszéltem ennek a hölgynek Krisztus erejéről, hogy minderre majd ő képessé tud tenni. Ám világos volt, hogy megértette: választás előtt áll. Azóta sajnos nem találkoztunk, de remélem, hogy nem Krisztusnak fordított hátat.
Szeretett budapesti gyülekezet, bátorítanunk kell nemcsak magunkat, hanem a ránk bízottakat is abban, hogy ne a világot válasszák. A világ csábítása a pénz, a kapcsolatok, a jóérzés terén óriási – ezért kell feltenni a lelki szemüveget, és hirdetni, hogy leomlott Babilon!
Régebben a sikeres pápaválasztás után volt egy ceremónia. A pápát trónján körmenetben vitték körül Vatikánban. A körmenet három alkalommal azonban megállt. A ceremóniamester mindegyik alkalommal térdre borult a bába előtt, és kezében egy fémpálcát tartott, amin egy füstölgő kanóc égett. Megvárták, amíg a kanóc teljesen elégett, és a láng kihunyt. Ekkor a ceremóniamester mindig hangosan és gyászosan azt mondta: „Pater Sancte, sic transit gloria mundi” („Szentatyám, így múlik el a világ dicsősége!”)[footnoteRef:4] Így akarták emlékeztetni a pápát az élet és a földi kiváltság pillanatnyi voltára. Jó lenne, ha mi is így tudnánk élni ebben a világban. Nem menekülve előle, hanem tisztában léve azzal, hogy e világ kívánsága, gyönyöre, dicsősége szempillantás alatt semmivé lesz. [4:     Sic transit gloria mundi. Retrieved January 30, 2016, https://en.wikipedia.org/wiki/Sic_transit gloria_mundi ] 

Ne spórold meg minden áron, hogy a pokol szörnyűségéről beszélj!
Az utolsó üzenete az angyaloknak a kárhozat szörnyűsége. „9…Ha valaki imádja a fenevadat … 10… tűzben és kénkőben gyötrődik a szent angyalok előtt és a Bárány előtt. 11Gyötrődésük füstje felmegy örökkön-örökké, és nem lesz nyugalmuk sem nappal, sem éjjel.”
Isten igéje emlékeztet a pokol szörnyűségére. A második látomás, a mennyei aratásról és a szüretről ezt a gondolatot fejti ki. Az idők végére, az utolsó ítélethez repítenek el minket ezek a képek, ahol Krisztus és angyalai végrehajtják az ítéletet. A szőlők leszüretelése, sajtóba gyűjtése és megtaposása szintén ószövetségi képeket hoz elénk (pl. Ézs 63:1–5; Jóel 3), ahol a piros szőlő kifröccsenő leve Isten igazságos ítéletére és a hitetlenek megbüntetésére emlékeztet. Olyan vérontás képeit hozza elénk, ahol a vér mintegy 300 kilométeres távolságba fröccsen a lovak zablájának magasságában!
A kép nyilvánvalóan költői túlzás. De a pokol szörnyűsége nem az. Ezek a képek érzékeltetni akarják azt a szenvedést, amit a kárhozat jelent. Azt olvassuk, hogy az Isten ítélete alatt szenvedőknek nem lesz nyugalmuk se éjjel, se nappal. Ha belegondolunk, ez borzasztó. Mindannyiunknak voltak talán nagyon nehéz időszakai. Amikor talán azt kívántuk volna, hogy ne élnénk. Ám ez a gyötrődés sosem volt végleges. Eljött az este, az éjszaka, amikor legalább egy picit meg tudtunk nyugodni. De nem így a pokolban. Ott nincs nyugalom. Ott Isten kegyelme és jósága nélkül vagyunk – az örökkévalóságban.
Nem szabad az igazságnak e részét elfedni a világ elől. Nyilván ritka az az eset, amikor a pokol tanításával kezdenénk az evangelizációt. De nem baj, ha beszélünk róla, amikor eljön az idő. Ne gondoljuk, hogy Isten szeretete mellett ne lenne szükség erre is. Ne gondoljuk, hogy jobb hallgatni, mert az emberek biztos bolondnak, bigottnak, szektásnak tartanak. Ha a világ annyiszor viccelődik a pokollal, és karikírozza, legyünk mi azok, akik arról komolyan beszélünk. 

A végére maradt egy bátorítás – mind magunk, mind a ránk bízottak számára. „Boldogok, akik az Úrban halnak meg!” Az evangélium sokszor nehéz üzenetével, a lélekmentés sokszor terhelő voltával szemben ott áll Isten áldó szava. Áldást ígér és áldottnak mond minket, ha kitartunk a végig. Ha naponta Krisztus mellett maradunk. És ha naponta, magunkat megtagadva erőt kérünk és kapunk Krisztustól, hogy küldöttei, bizonyságtevői, emberhalászai legyünk ebben a világban. Kívánom, szeretett testvéreim, hogy ragyogjon fel előttetek szeretett Megváltótok képe, akiről ma is, holnap is beszélni fogtok, amikor alkalom adódik! Ámen.

